梁寺丞見示過嶺新作
作者：羅願
朝代：宋

paragraphs: 凌晨登鬰孤，南走韶陽道。
封疆有申畫，山川本懷抱。
公行度塞嶺，殘雪故未掃。
高情無南北，反謂茲山小。
頃來我嘗游，亦覺山媚好。
前賢困遠謫，我輩得幽討。
兩崖瞻欲眩，數樹攀且繞。
想公哦新詩，千騎轉林杪。
衙冠候顔色，約束軍聲悄。
韶陽古名郡，四十專城早。
重華已千歲，蒼石在雲表。
魚龍舞幽壑，遺韻蓋可攷。
以茲供撫玩，或可薦壽考。
公餘亦時飲，未用絕芳醥。
行行布恩惠，正直神所保。